Vaša magnificencia, pán rektor, Vaša excelencia, pán arcibiskup, spectabiles, honorabiles, vážená akademická obec a vzácni hostia!

Stojím pred Vami ako dekan Cyrilometodejskej teologickej fakulty Univerzity Palackého v Olomouci a som si vedomý vážnosti a dôstojnosti tejto vzácnej chvíle. Dovoľte mi vysloviť na tomto mieste tri myšlienky.

1. **Rodinné striebro (zastať znamená zomierať)**

Našu Cyrilometodejskú teologickú fakultu vnímam ako citadelu chrániacu rodinné striebro, ktorým je štúdium teológie. Uprostred ateistického a profánneho prostredia, ktorým Česká republika je, je táto úloha výzvou. Vzdelávanie budúcich kňazov a teológov nepatrí medzi národné priority. Dlhodobá tradícia, na ktorú fakulta po revolúcii začala znovu nadväzovať, a úspechy, ktoré sa potom za vyše 20 rokov na poli teológie dosiahli, radí našu fakultu medzi českú elitu. V našej citadele teda máme byť na čo hrdí, je čo strážiť. Jej obrana je kompaktná, vysoko organizovaná a pôsobí isto. Hovorím o systéme, ktorý sa za vyše 20 rokov na fakulte vybudoval, zdokonaľoval a čistil. Vedenie CMTF preberám s vedomím úcty k tomuto systému, s úctou k histórii a k tomu, čo sa tu predo mnou vybudovalo. V každom prípade mi teda ide o udržanie kontinuity a stability. Na tomto mieste patrí rešpekt, úcta a obdiv bývalému vedeniu. Dovolím si bez váhania vysloviť tvrdenie, že fakultu som prebral v dobrej finančnej kondícii, za čo chcem teda bývalému vedeniu vyjadriť svoje poďakovanie.

Na začiatku som sa pýtal sám seba, ako budem svoju funkciu vykonávať. Uvedomil som si, že keby som všetko zachovával v zabehnutom chode, pokojne by som, bez veľkých otrasov, prežil celé svoje funkčné obdobie. V tomto pohodlí vnímam však určité nebezpečenstvo, pred ktorým nás varuje Evanjelium (Lk, 12, 16-20): *„Istému boháčovi prinieslo pole veľkú úrodu. Premýšľal a hovoril si: »Čo budem robiť? Zrúcam svoje sýpky a postavím väčšie...“* Potom si povedal: *»Duša, máš veľké zásoby na mnohé roky. Odpočívaj, jedz, pi a veselo hoduj!« Ale Boh mu povedal: »Blázon!...“*. V gréčtine je slovo *„afrón“* (*ἄφρων*), čo podľa slovníka nášho profesora Tichého[[1]](#footnote-1) znamená *„nerozumný, pošetilý, pošetilec, blázen.“* Tak si hovorím, bolo by asi nerozumné, keby sme sa s daným stavom uspokojili. Nehovoriac o podobenstve o zakopaných talentoch. Musíme ísť teda ďalej. Ak sa vrátim k obrazu citadely, vyjadrím to takto: popri dobre zorganizovanej, stabilizovanej a kompaktnej obrane rytierov citadely potrebujeme ľahkú jazdu. Kavalériu pružných jazdcov, ktorí vybehávajú na koňoch mimo bezpečný a osvedčený systém, primerane riskujú a snažia sa robiť veci po novom. Potrebujeme objavné výjazdy, odvážne nachádzať nové zdroje – a to i za cenu nejakej odreniny alebo modriny. Uspokojenie iba s tým, čo je, znamená postupný a nenápadný úpadok. Zastať znamená zomierať, lebo život a spoločnosť sa vyvíja.

1. **Nová optika (granty ako výzva)**

Univerzita žije uprostred spoločnosti. V stredoveku bola spoločnosť i hodnoty hierarchicky usporiadané a bolo jasne zadefinované, čo je dobré a čo je zlé. V dobe vedecko-technického pokroku hodnoty ovplyvňovalo to, čo je vedecké. Bola snaha vytvoriť ideálnu spoločnosť alebo ideálnu rasu. Vznikli ideológie socializmus a fašizmus. V súčasnosti sme už skeptickí k veľkým príbehom ideológií, ako hovorí francúzsky filozof a literárny teoretik *Jean-François Lyotard*. Prežívame pluralitu hodnôt a človek si môže vyberať. V tom istom časopise môžeme nájsť fotku s usmievavým pápežom Františkom a rozhovor s tanečníčkou erotického baru. Táto sloboda je však iba zdanlivá. Na pozadí často vládne totalita peňazí. Ako to vplýva na univerzity? Idea stredovekých univerzít bola sofia (σοφία), hľadanie múdrosti. Stredoveký študent preto, aby sa mohol vyjadrovať slobodne, mal dokonca určitý druh imunity. Priznajme si, že dnešné rozhodnutia a smerovanie univerzít sú determinované viac pragmatizmom a financiami ako hľadaním múdrosti. Trend spojený s grantmi a zaťažujúcou administratívou často vytvára prales, pre ktorý potom nevidno podstatu. Je to však realita a trend, ktorému sa vyhnúť nedá. Ja osobne v tejto situácii vidím pre našu fakultu úlohu, ktorú nám Boh zveril s dôverou, že si dokážeme poradiť. Ide o zmenu nastavenia novej optiky. Ide o inkarnáciu hodnôt, ktorým veríme, do nových podôb. Ide o bdelosť, o opásané bedrá, o angažovanosť.

1. **Človek ako bytosť (metodologická alchýmia)**

V dobe globalizácie, keď si môžeme byť fyzicky aj elektronicky stále bližší, jednotlivé vedné disciplíny – paradoxne – ako keby sa od seba vzďaľovali. Jednotlivé ich svety sa oddeľujú, vytvárajú sa oddelené slovníky, tie isté pojmy majú často rôzne významy. Každá veda si rieši oddelenú časť problému. Poznatky sa nám redukujú a drobia. Zvlášť škodlivé je to pri pohľade na človeka. Biochemik vidí v samovražde nízky obsah serotonínu v mozgu. Biografia a vzťahové problémy samovraha ukazujú však problém plastickejšie.[[2]](#footnote-2) V celej vede, ale hlavne v humanitných a aplikovaných vedách rastie potreba vidieť problémy viacdimenzionálne. Či už je reč o „vrstevnatosti bytia“ (Nikolai Hartmann) alebo bio-psycho-sociálnom modeli (George Engel), ku ktorému sa pridáva v súčasnej dobe i spirituálny rozmer – v každom prípade ide o snahu nahliadať na človeka holisticky, vcelku. Ide o to pristupovať k človeku ako k ľudskej bytosti, a nie ako k objektu vnímania a to ešte iba z určitého zúženého pohľadu. Vyžaduje to nové prístupy v skúmaní človeka. Veda a jej metodológia sa stáva novým druhom umenia, je potrebná improvizácia, a so štipkou humoru to môžeme nazvať ako „metodoart“ alebo ako sa vyjadril psychiater Jozef Hašto, určitým druhom alchýmie. Spomínam to preto, že sme na našej fakulte založili *Inštitút sociálního zdraví (OUSHI)* a chceme, aby základným prístupom k našej práci v ňom bola práve takáto paradigma.

Na záver by som Vás všetkých veľmi rád vyzval k vzájomnej spolupráci. Tých, ktorí sú tomu otvorení, prosím o modlitby. Mám radosť z práce pre našu fakultu i univerzitu. Nech nám v tom všetkom Boh žehná.

 Ďakujem za pozornosť!

1. Tichý, L. (2001). *Slovník novozákonní řečtiny*, Olomouc, Burget, 28. [↑](#footnote-ref-1)
2. Hašto, J. (2005). Vrstevnatosť ľudského bytia, pluralizmus prístupov k výskumu a terapii a identita psychiatrie. *Psychiatria (12)*2-3, 90-91. [↑](#footnote-ref-2)